《倡女行》
唐代·乔知之

石榴酒，葡萄浆。兰桂芳，茱萸香。愿君驻金鞍，

暂此共年芳。愿君解罗襦，一醉同匡床。文君正新寡，

结念在歌倡。昨宵绮帐迎韩寿，今朝罗袖引潘郎。

莫吹羌笛惊邻里，不用琵琶喧洞房。且歌新夜曲，

莫弄楚明光。此曲怨且艳，哀音断人肠。

作者简介：乔知之，唐（公元？年至六九七年）名不详，同州冯翊人。生年不详，卒于唐武后神功元年。与弟侃、备并以文词知名，知之尤有俊才，所作诗歌，时人多吟咏之。武后时，除右补阙。迁左司郎中。有婢名窈娘，美丽善歌舞，为武承嗣所夺。知之怨惜，因作绿珠篇以寄情，密送于窈娘。窈娘感愤，投井自杀。承嗣于衣带中见其诗，大恨，因讽酷吏罗织诛之。